– Jeg tror ikke han har noen fremtid i klubben. Jeg tror det handler om å komme seg til en annen klubb så fort det lar seg gjøre, sier Løfaldli til NRK.

Den tidligere stjernespissen kom til Rosenborg i 2017.

Da var jubelen stor i klubben over å ha sikret seg spilleren, men denne sesongen har han fått minimalt med spilletid under Eirik Hornelands ledelse.

Dansken har kun startet to kamper så langt denne sesongen. Mot Sarpsborg kom han ikke inn på banen i det hele tatt, mens 19 år gamle Erik Botheim startet på topp.

KRITISK: Adresseavisens kommentator Birger Løfaldli. Foto: Håvard Haugseth Jensen

– Har avskrevet ham

Løfaldli mener det var et meget sterkt signal om at Rosenborg nå har avskrevet Bendtner.

– Ikke bare ble Bendtner satt på benken, men da Botheim gikk ut var det Søderlund som kom inn. Noe som betyr at Bendtner i realiteten er tredjevalget som spiss i Rosenborg. Hvis noen hadde sagt det da han ble hentet til klubben, tror jeg få hadde trodd på det.

– Det virker som om Rosenborg har avskrevet ham.

Mandag forlangte derfor en tydelig frustrert Bendtner et svar fra RBK-treneren vedrørende hans fremtid i klubben. Spilleren fortalte at han ikke hadde snakket med Horneland om situasjonen sin på laget siden sesongåpningen mot Bodø/Glimt.

Eirik Horneland avviser imidlertid at han ønsker å kvitte seg med spissen.

– Nei, det er ikke noe jeg har tenkt på. Bendtner er en fotballspiller som har kontrakt med Rosenborg ut dette året og vi håper virkelig å få ham i storslag.

– Vi valgte det beste laget på søndag, det gjør vi alltid. Og på søndag valgte vi å starte med Botheim i spissrollen. Det var fordi jeg den dagen tenkte at han var den beste, forklarer Horneland.

UNDER PRESS: RBK-trener Eirik Horneland. Foto: Svein Ove Ekornesvåg / NTB scanpix

Startet med VM-vraking

– Er Bendtner en viktig spiller for deg?

– Ja, alle våre spillere er viktige for meg. Alle i den garderoben er utrolig viktige for Rosenborg, sier treneren til NRK.

Birger Løfaldli mener likevel at Nicklas Bendtner har vært det han kaller «en negativ faktor» for Rosenborg i utviklingen av spillet.

– Det startet da han ble vraket fra VM-troppen. Det ideelle for ham og klubben da ville vært å gå til en annen klubb, men det skjedde ikke. Så kom slaget i København, soningen og en turbulent sesongoppkjøring. Nå virker det som om Eirik Horneland har gitt ham opp. Jeg kan ikke tolke det på noen annen måte, sier han.

Også NRKs fotballekspert Carl-Erik Torp er en av dem som tror danskens dager i Rosenborg nå er talte.

– Verken Rosenborg eller Bendtner selv vil være interessert i at han er der om han ikke bidrar på banen, sier Torp.